• DAWK LI JGĦASSU L-KAĊĊATURI JITKELLMU DWAR BIDLA GĦALL-AĦJAR • IL-BIRDLIFE U L-CABS JINSISTU BIR-RAPPORTI "Ġejjin tal-ALE." Frażi li tinstema' ħafna fost il-kaċċaturi u n-nassaba f'xi dura, anke meta jkollhom kollox skont il-liġi. Għal snin twal ma tantx kienu jieħdu pjaċir b'dawn il-pulizija bir-realtà tinbidel fl-aħħar snin. Forsi għax ħafna iktar bdew jifhmu li mid-dixxiplina jgawdi kulħadd. ALE tfisser Administrative Law Enforcement u hija s-sezzjoni fil-Korp tal-Pulizija inkarigata mill-infurzar b'rabta mal-kaċċa u l-insib. Sezzjoni li hija wkoll marbuta maż-żamma tal-ambjent. Fl-eqqel tal-istaġun tal-kaċċa tkellimna mal-Ispettur Colin Sheldon, uffiċjal minn din it-taqsima, li mal-KullĦadd iddikjara li, għalkemm illegalitajiet jiqbgħu dejjem, is-sitwazzjoni din is-sena reġgħet tjiebet fuq snin oħra. "Ksur ta' liġi kien irrappurtat ftit," qal Sheldon, li fost oħrajn jirreferi għal xi sparar fuq xi kuċċard li sparaw fuqhom u xi qerd tan-naħal. "Nista' ngħid li l-kaċċaturi qegħdin juru titjib," żied Sheldon. Mistoqsi jekk dan kienx marbut mar-referendum dwar il-kaċċa fir-rebbiegħa li pajjiżna kellu s-sena li għaddiet, Sheldon qal: "Li nista' ngħid hu li l-kaċċaturi ġenwini qed jitgħallmu. Il-minoranza li jiksru l-liġi, u l-biċċa l-kbira jkunu kaċċaturi li rrappurtaw kaċċaturi oħra," spjega Sheldon. Fil-fatt, il-Federazzjoni Kaċċaturi Nassaba Konservazzjonisti qalet li se tħallas kumpens xieraq lil min jagħti informazzjoni li twassal għall-qbid u l-kundanna tal-persuna li fil-jiem li għaddew kienu responsabbli għall-isparar u l-qtil ta' tajr protett. Il-Kap Eżekuttiv Lino Farrrugia stqarr li dawn l-atti kriminali qed iqajmu ħafna dubji u qed jagħmlu ħsara kbira lill-kaċċaturi u n-nassaba ġenwini Maltin u Għawdxin. Iżda dan l-aħħar kienu diversi r-ritratti li ċċirkulaw fejn allegatament kien hemm ksur ta' liġi mill-kaċċaturi. "Nista' nassigurak li kull rapport fuq il-midja soċjali ninvestigahom daqslikieku kien rapport mittieħed jew jasal id-Depot jew xi għassa," qal Sheldon. Mistoqsi dwar il-kritika li ġieli ma jkunux fuq il-post mill-ewwel, Sheldon qal li jkollhom preżenza mifruxa. "Rigward infurzar, aħna għandna żewġ xiftijiet tal-pulizija; mill-ħamsa u nofs ta' filgħodu sa wara d-disgħa ta' filgħaxija. Induru ż-żoni kollha mqassmin fi tlieta, in-Nofsinhar, ċentrali u t-Tramuntana. Induru ma' Malta kollha, però naturalment ma nistgħux inkunu fil-postijiet kollha fl-istess ħin," fisser Sheldon. Il-CABS u l-Birdlife huma żewġ entitajiet li jagħmlu xogħol madwar il-pajsaġġi Maltin u jekk isibu xi irregolaritajiet jinfurmaw lilna. "Ġeneralment ikunu fuq il-post jew fl-akkwati, iżda l-filmati li jkollhom ikunu tal-għasfur qed jaqa'. Affarijiet oħra ma tantx ikollna, bħall- mezz ta' identifikazzjoni tal-kaċċatur, vettura, kif tista' tasal għall-isem. Dawn ikunu limitati. Ikollna rapporti oħra dettaljati u n-numru; imma inqas," qal Sheldon. Jekk hemm sezzjonijiet fejn il-pulizija ma tilmentax li l-Qorti ma tkunx iebsa biżżejjed, forsi hi din. "Il-multi ibsin jingħataw u huwa deterrent biex ikun hemm inqas ksur." X'inhuma r-regoli? il-kaċċa tal-għasafar minn fuq l-art hi permessa bejn l-1 ta' Settembru u l-31 ta' Jannar, iż-żewġ dati inklużi, minn sagħtejn qabel tlugħ ix-xemx sa sagħtejn wara nżul ix-xemx mit-Tnejn sas-Sibt, u minn sagħtejn qabel tlugħ ix-xemx sas-1.00pm fil-Ħdud u l-festi. Madankollu, il-kaċċa tal-għasafar minn fuq l-art bejn il-15 ta' Settembru u s-7 ta' Ottubru (iż-żewġ dati inklużi) mhix permessa mit-Tnejn sas-Sibt mis-7.00pm sa sagħtejn qabel tlugħ ix-xemx tal-ġurnata ta' wara. L-istess restrizzjonijiet fil-ħinijiet japplikaw ukoll għall-kaċċa tal-fenek selvaġġ, li hija permessa sal-31 ta' Diċembru. Il-kaċċa tal-għasafar minn fuq il-baħar tkun permessa mill-1 ta' Ottubru sal-31 ta' Jannar matul l-istess ħinijiet bħal dawk applikabbli għall-kaċċa minn fuq l-art, iżda mill-1 ta' Ottubru sas-7 ta' Ottubru l-kaċċa fuq il-baħar mhix permessa mit-Tnejn sas-Sibt mis-7.00pm sa sagħtejn qabel tlugħ ix-xemx tal-ġurnata ta' wara. Il-kaċċaturi jistgħu biss jikkaċċjaw għall-ispeċi li għalihom huma liċenzjati skont il-kategorija tal-liċenzja tagħhom. Il-kaċċaturi liċenzjati huma obbligati jirrappurtaw l-għasafar maqbuda permezz ta' sistema tat-telefown qabel ma jitilqu miż-żona li fiha jkunu qed jikkaċċjaw. Dan l-obbligu issostitwixxa s-sistema preċedenti li kienet dik li tirrapporta permezz tal-Carnet de Chasse. Il-kaċċa għall-gamiema (Streptopelia turtur) kienet permessa biss mill-1 sat-30 ta' Settembru, bi kwota nazzjonali ta' 7,000 għasfur. Kull min jinqabad jispara jew jonsob speċi protetti hekk kif inhuma elenkati fl-Iskedi I u IX tar-Regolament dwar il-Konservazzjoni tal-Għasafar awtomatikament se jkun suġġett għal piena li tinkludi €5,000 multa, u/jew priġunerija għal sena, kif ukoll revoka permanenti jew projbizzjoni fuq ksib ta' liċenzja tal-kaċċa jew insib, u l-konfiska tal-corpus delicti. Fil-każ tat-tieni reat jew reat sussegwenti, il-piena applikabbli titla' għal multa ta' €10,000, konfiska, u/jew priġunerija għal sentejn. Penali għal kull irregolaritajiet oħrajn, inkluż għal nuqqas ta' dikjarazzjoni ta' għasafar maqbuda permezz tat-telefown, għandhom jiġu applikati ukoll. Id iebsa Il-Qorti mhux l-ewwel darba li żammet id iebsa ma' min kiser il-liġijiet marbuta mal-kaċċa. Fost oħrajn, f'April tal-2015 il-Qorti mmultat kaċċatur il-multa ta' €2,500 wara li spara fuq tajra protetta, ikkonfiskat s-senter u ssospendietlu l-liċenzja. Każ ieħor f'April 2015 il-Qorti bagħtet persuna sena ħabs u multa ta' €5,000 wara li spara fuq tajra protetta, seqer li waqa' fi grawnd tal-iskola. F'Jannar tal-2016 il-Qorti bagħtet żewġ persuni sentejn ħabs u mmultathom €9,000 wara li nstabu ħatja li qatlu żewġ fjamingi.